Hlina, Alojz, poslanec NR SR (2013-09-06):
Vážená pani predsedajúca, vážený pán minister, vážení kolegovia, dovoľte mi uviesť k predkladanému návrhu zákona niekoľko poznámok, mimoriadne oceňujem, že tu je. Aj poviem pravdu. To celkom zapadá do aktuálnych situácií, ktoré sa nám zjavili aj na cestách. Takže možno to tak malo byť. Možno je to znamenie. Najskôr mi dovoľte uviesť teda, že oceňujem v tomto návrhu, že sa niečo zlepší. Teda uvidíme aj v aplikačnej praxi, nakoľko to bude. Dúfam, že to nebude stáť miliardy, ale tak primerane. A oceňujem aj to, čo pán minister spomínal. Len priznám sa, že na pol ucha som počúval, lebo som si robil prípravu, že sa podarilo, čo sa podarilo. Každý ľudský život má obrovskú cenu. Čiže ak sa nejakými opatreniami to podarilo, tak vám gratulujem. Naozaj to treba oceniť. A moje predkladané v tomto prípade nie návrhy, lebo v prvom čítaní ich nemôžem dať, ale podnety by vás mali inšpirovať, aby sme do druhého čítania vyladili naozaj tento zákon tak, aby sekundárne pomohol ešte zlepšiť to, čo sa vám darí. Upozorním na § 40, ktorý hovorí o vozidlách so zvláštnymi výstražnými zvukovými znameniami, myslím si, že v novele sa o tom nerozpráva. Žiaľ, musím povedať, pán minister, u nás na výbore vaši vás tak chránia, že nedovolili ani, aby prešla úplne nevinná správa, kto vlastne môže mať výnimku na používanie týchto výstražných znamení. Vieme už o Majského synovi. A vieme o nejakom pánovi. Tak možno ja verím, že verejnosť by zaujímalo, kto vlastne a prečo to môže používať. Ja som si to pozrel, naozaj teda, uvediem to k tej problematike. Samozrejme, logicky ich môžu používať policajti, hasiči, zdravotníci. Nikto to ani náznakom nespochybňuje. Mierne mi tam vadia niektorí iní, pri prevoze predsedu, ale dobre. Ale pozná tento § odsek 3, pán minister, aj vy, ministerstvo vnútra to udeľuje v osobitných prípadoch, citujem, najmä ak je potrebné na ochranu života, zdravia alebo majetku vydať povolenie pre iné osoby, asi aj pre Majského syna. Ja si dovolím navrhnúť, teda keď neprešla tá správa, aby verejnosť vedela, kto vlastne si potrebuje chrániť majetok, zdravie. Aj ja si to potrebujem chrániť. Koniec koncov týka sa to každého. Však kto by si nechcel chrániť zdravie a majetok? Viete, tak to by ste mohli dať asi každému. Tak keď teda tá správa neprešla, môžete byť teraz za veľkého a povedať, že to dáte bez toho, že to výbor chce. To by som, ináč, mimochodom, mimoriadne ocenil, že by ste takýto nejaký listing ľuďom dali. V opačnom prípade by som navrhoval, či by ste nezvážili, aby sa to nezneužívalo, ustanoviť to tam od nejakého majetku. Viete, ak Majského syn si potrebuje chrániť majetok a na to potrebuje mať modré svetlo, potom si aj niekto iný spomenie, však sa bohatne rýchlo v tejto krajine, keď to vedia, viete, aby sa dalo jazdiť po tých cestách, lebo môže sa nám stať, že budeme jazdiť po cestách a zrazu toľko majákov tam bude, že budete mať pocit, že je vojna. Čiže aby sa nestalo, že tá cestná premávka zostane neprehľadná, tak navrhujem, aby ste do toho ustanovenia dali nejaký limit. Keď teda si potrebuje niekto chrániť majetok a vybaví si u vás to povolenie, tak to stanovte ja neviem nad 30 miliónov eur, viete kvôli prehľadnosti. To je prvý podnet. Podľa mňa vzhľadom na okolnosti, ktoré sú v tejto krajine, môže vyznieť absurdne, ale má opodstatnenie. Pán minister, a teraz k druhému okruhu, čím chcem pomôcť, aby sa veci aspoň minimálne nazvali pravým menom. Tento paragraf sa týka aj toho, že teda čo kde ako môže jazdiť a či to môže jazdiť a keď to jazdí, kto to môže povedať, aby to nejazdilo. Je to veľmi dobrý zákon pre aktuálne informácie, ktoré sú. By ste neverili, ja som sa venoval jednej téme. A ono to je aj jeden zo smrteľných hriechov, pažravosť alebo chamtivosť. Na trolejbusoch sú reklamy na SMS, kredit. To sú úžerníci par excellence. A oni to lepia ľuďom na tie trolejbusy. Tomu sa hovorí dokonalý biznis, takže dobre. Ja som to namietal, samozrejme, nič sa nedeje, reklamy sú tam stále. Ale by ste neverili, že prišla za mnou pomaly delegácia z Dopravného podniku mesta Bratislavy. A hovorili mi, čo sa tam deje. Okrem iného mi spomenuli, ako po večeroch, po nociach zvárajú konštrukcie nových autobusov. A ja sa ich pýtam: To nemyslíte vážne? Odpoveď bola, áno, však to zvárajú už dlho, však to jazdí, večer to odstavia, dozvarujú nejaké pomocné konštrukcie a ráno to ide znova. No tak my sme teda vykonali nejaké úkony, teda ja som vyzval aj políciu s tým, že ja mám podozrenie, že dochádza k páchaniu trestného činu všeobecného ohrozenia, niekto tomu vystavuje tých cestujúcich, ale aj iných účastníkov cestnej premávky. Polícia teda nevykonala, o čom ja som si myslel na tú chvíľu, že by bolo záhodno, to znamená zaistiť ten autobus, ktorý bol pripravený na dozvarovanie. Tam určite existoval nejaký zápis o tom, že ho treba stiahnuť, čo sa ide na ňom vykonávať. To sa nevykonalo. Podľa mňa to bol jedinečný neopakovateľný úkon. Ale to nevadí. Existuje trestné oznámenie, nepodal som ho ja, ale bol som pri tom, o týchto skutočnostiach, že existuje podozrenie zo všeobecného ohrozenia účastníkov cestnej premávky. No čo chcem tým povedať? Ja viem, že v tejto krajine sú možnosti pre niekoho neobmedzené. Stojí na zváženie, či je to až tak, že svojou bezbrehou mocou môže niekto ohroziť tisíce ľudí, ktoré chodia tým autobusom do Petržalky. Moja dcéra začína teraz študovať na jednom gymnáziu. A myslím, že bude chodiť aj tým. Ale to sú tisíce ľudí, ktorí chodia tým autobusom. Niekto ich vídal, lebo o tom vedel dopravný podnik, vedenie mesta. Včera som pána Počiatka interpeloval, neboli ste tu, to máte ešte aj v interpelácii, či vedelo alebo nevedelo ministerstvo dopravy o týchto skutočnostiach. No takže ja budem mimoriadne zvedavý teda, samozrejme, ako to bude pokračovať, ale pre potreby tohto zákona ja si dovolím dať návrh. A poznáme § 69. Sú to všeobecné oprávnenia. A odsek 1 písm. g) hovorí, že je oprávnenie kontrolovať technickú spôsobilosť vozidla. A pri tejto príležitosti chcem povedať, pomaly slávobrány stavali pre vášho kandidáta na župana, ak povolil traktorom, že môžu jazdiť. Prečo ste im to vôbec zakázali? Alebo kto im to vlastne zakázal? Ale čo chcem povedať? Zakázať a potom povoliť a to povolenie ohlásiť je tiež jedna z možností. Ale, pán minister, čo chcem povedať? Koľko chudákov, ktorí vytiahnu, iba keď idú na dušičky svoju škodovku, buzeruje vládna moc, ale hovorme, oprávnene STK-čkami a neviem čím. Chudáci sú to, viete, raz za rok idú na hroby alebo potom na Vianoce a na Veľkú noc ešte, ale idú. Tam taxikári pomaly každý rok majú chodiť, po piatich rokoch si majú meniť autá len kvôli tomu, aby to niekto ovládol. Dobre, ale s autobusmi, ktoré vyrába J&T, nemusia nič také robiť? Viete, normálne povedzte ľuďom, vážení, vy musíte, ale pokiaľ sa dohodnete s J&T alebo s niekým, čo to vyrába, tak nemusíte to robiť. No a to, si myslím, teda by ste mali dať do toho ustanovenia ako nový bod, že tieto všeobecné oprávnenia sa netýkajú vozidiel, ktoré patria do portfólia firmy J&T. Ja viem znova, že to znie možno čiastočne absurdne, ale to je úplne... (Reakcia navrhovateľa.) Ale to je zákon o cestnej premávke. Pán kolega, prosím vás... (Prerušenie vystúpenia predsedajúcou.)